Ελένη Χαβιαρά

Η Ελένη Χαβιαρά (Σουέζ, 1941) είναι Ελληνίδα θεατρολόγος, ομότιμη καθηγήτρια του Πανεπιστημίου Αθηνών και δημοφιλής θεατρική συγγραφέας, η οποία έγινε γνωστή στο ευρύτερο κοινό με τα σημαντικά θεατρικά έργα που έγραψε σε συνεργασία με τον επίσης θεατρικό συγγραφέα και σύζυγό της, Δημήτρη Κεχαΐδη, «Δάφνες και Πικροδάφνες» (1979) και «Με δύναμη από την Κηφισιά» (1995).
Η τελευταία παρουσία της στο ελληνικό θέατρο, είναι το θεατρικό έργο «Με άλλο μάτι» - δραματικό έργο για την περίοδο της Χούντας. Το έργο διαβάστηκε ενώπιον κοινού, το 2014, στα πλαίσια του «Θεατρικού Αναλογίου» του Θέατρου Τέχνης (Φρυνίχου), σε σκηνοθετική επιμέλεια Βίκτωρα Αρδίττηhttps://www.clickatlife.gr/theatro/story/42026 ενώ δεν έχει παρασταθεί ακόμα.

Η Ελένη Χαβιαρά γεννήθηκε στο Σουέζ της Αιγύπτου και η οικογένειά της έχει καταγωγή από τη Σύμη των Δωδεκανήσων. Μεγάλωσε σε εύπορο αστικό περιβάλλον, και μορφώθηκε σε ελληνικά σχολεία της ακμάζουσας τότε παροικίας.«...Μεγάλωσα σε ένα περιβάλλον σε μια ξένη χώρα που οικονομικά ήταν μεσοαστικό. Είμαι από την Αίγυπτο, και ειδικότερα το Σουέζ, μια επαρχιακή πόλη, με πολύ έντονο ελληνικό στοιχείο. Τελείωσα ελληνικό σχολείο. Έζησα δυο πολέμους, με το Ισραήλ και με τους Άγγλους. Η ζωή μας άλλαξε άρδην τα τελευταία πέντε χρόνια στην Αίγυπτο. Στην Ελλάδα ήρθα 17-18 ετών. Έχω ζήσει με το φόβο, να μην ξέρεις αύριο τι μπορεί να σου συμβεί. Θυμάμαι τη μαμά μου που πήρε τα κοσμήματά της και μου έδωσε τα μισά να τα βάλω πάνω μου γιατί δεν ήξερε αν θα είμαστε μαζί. Τέτοιες καταστάσεις!...»https://popaganda.gr/art/kiria-chaviara-pos-itan-otan-grafate-afta-ta-aristourgimata-parea-ton-kechaΐdi/. Στην Ελλάδα, εγκαταστάθηκε οικογενειακώς λίγο πριν την ενηλικίωσή της, και συνέχισε την εκπαίδευση της σε ανώτερο επίπεδο. Σπούδασε με υποτροφία στη Δραματική σχολή του Πέλου Κατσέλη, και ολοκλήρωσε τις σπουδές στην Ελληνική και Αγγλική φιλολογία στο Πανεπιστήμιο Αθηνών. Ασχολήθηκε για κάποιο διάστημα με την Υποκριτική συμμετέχοντας σε θεατρικές παραστάσεις, αλλά η γνωριμία της με τον Δημήτρη Κεχαΐδη την οδήγησε τελικά στη συγγραφή θεατρικών έργων και όχι στην παράστασή τους. Τον Δημήτρη Κεχαΐδη τον γνώρισε τον φθινόπωρο του 1964, την εποχή που παιζόταν το θεατρικό έργο του, «Το πανηγύρι». Η γνωριμία σύντομα κατέληξε σε γάμο που κράτησε ως το θάνατο του συγγραφέα, το 2005.
Πήρε το μεταπτυχιακό της δίπλωμα από το Πανεπιστήμιο του Κέμπριτζ στην Αγγλία, και από το 1973 υπήρξε καθηγήτρια στην έδρα της «Αγγλικής Φιλολογίας του Πανεπιστημίου Αθηνών» με ειδίκευση στην αμερικανική λογοτεχνία. Τα επιστημονικά της ενδιαφέροντα επικεντρώνονται στο αμερικανικό θέατρο, στη θεωρία του πολιτισμού και στις γυναικείε σπουδές.
Αφυπηρέτησε το 2008 με τον βαθμό της Καθηγήτριας αλλά συνέχισε να προσφέρει στην Πανεπιστημιακή κοινότητα διδάσκοντας σε σεμινάρια μαθήματα σχετικά με το αμερικανικό θέατρο, τις σπουδές φύλου (ιδιαίτερα στα πλαίσια του διατμηματικού προγράμματος ΘΕ:ΦΥΛ.ΙΣ.), και τη συγγραφή. Το 2010 ανακηρύχθηκε Ομότιμη καθηγήτρια για την προσφορά της στο επιστημονικό και καλλιτεχνικό πεδίο. Στα πλαίσια του ερευνητικής της δραστηριότητας έχει δημοσιεύσει δυο μελέτες στην αγγλική, το "Acting by Gender: Women in Arthur Miller’s Dramaturgy" (1991) και "American Women and Drama: Practices of Freedom" (1997), ενώ συμμετείχε στην οργάνωση και στη σύνταξη του επιστημονικού περιοδικού "Synthesis". 

Επιστημονικές δημοσιεύσεις
 «American Women and Drama: Practices of Freedom» Αθήνα: ΠΑΡΟΥΣΙΑ. Σειρά αυτοτελών δημοσιευμάτων, αρ. 41, 1997, 
 «Staging Hybridity: Hwang’s Chinese-American Quartet» Αθήνα: ΠΑΡΟΥΣΙΑ. Σειρά αυτοτελών δημοσιευμάτων, αρ. 74, 2008. 
 «Arthur Miller’s Ethics of Art and His Cold War Family Drama» στο Hungarian Journal of English and American Studies 11. 2, 2005: 7-28, 
 «The American Black Play as a New Genre of English» στο European Journal of English Studies 12.1, April 2008: 79-95.
 «Μορφές Α'» επιμέλεια κειμένων στο συλλογικό έργο 2006https://biblionet.gr/titleinfo/?titleid=180206&return_url

Πηγές
 Ε.Κ.Π.Α. Τμήμα Αγγλικής Γλώσσας και Φιλολογίας Σεμινάριο Συγγραφικήςhttp://aformes.enl.uoa.gr/omilhtes/apo-thn-ellada/elenh-xabiara.html
Παραπομπές

Κατηγορία:Έλληνες συγγραφείς του 21ου αιώνα
Κατηγορία:Έλληνες σεναριογράφοι
Κατηγορία:Έλληνες θεατρικοί συγγραφείς